สมเด็จพระเทพฯ เสด็จฯ ตรวจตึก 100 ปี รพ.พหลพลพยุหเสนา กาญจนบุรี
เมื่อวันที่ 18 ต.ค.58 เวลา 08.40 น. สมเด็จพระเทพรัตนราชสุดาฯ สยามบรมราชกุมารี เสด็จฯ ทรงนำคณะกรรมการรางวัลนานาชาติ มูลนิธิรางวัลสมเด็จเจ้าฟ้ามหิดล ในพระบรมราชูปถัมภ์ ไปยังโรงพยาบาลพหลพลพยุหเสนา ต.ปากแพรก อ.เมือง จังหวัดกาญจนบุรี  เพื่อตรวจเยี่ยมติดตามการก่อสร้างและการดำเนินงานของตึก 100 ปี สมเด็จพระญาณสังวร สมเด็จพระสังฆราช สกลมหาสังฆปริณายก โดยมี นายศักดิ์ สมบุญโต ผู้ว่าราชการจังหวัดกาญจนบุรี ผู้อำนวยการถวายความปลอดภัยประจำพื้นที่ ผู้บังคับการตำรวจภูธรจังหวัดกาญจนบุรี นายแพทย์สาธารณสุขจังหวัดกาญจนบุรี นายแพทย์ สมเจตน์ เหล่าลือเกียรติ ผู้อำนวยการโรงพยาบาลพหลพลพยุหเสนาและข้าราชการเฝ้าฯ รับเสด็จ จากนั้นเสด็จเข้าภายในตึก 100 ปี ทรงวางพวงมาลาถวายสักการะ พระรูปสมเด็จพระญาณสังวร สมเด็จพระสังฆราช สกลมหาสังฆปริณายก เสด็จฯ ไปยังบริเวณโถงชั้น 1 นายแพทย์สมเจตน์ เหล่าลือเกียรติ ผู้อำนวยการโรงพยาบาลพหลพลพยุหเสนา กราบบังคมทูลรายงานการก่อสร้างและผลการดำเนินงาน  ของตึก 100 ปี จากนั้นทอดพระเนตรนิทรรศการและพระราชทานสิ่งของพระราชทานแก่ผู้ป่วยชาย-หญิง จำนวน 2 ราย ต่อจากนั้นทอดพระเนตรอุปกรณ์และเครื่องมือทางการแพทย์ห้องไอซียูที่พระราชทานให้กับโรงพยาบาลพหลพลพยุหเสนา ,จากนั้นเสด็จขึ้นชั้น 7 ทอดพระเนตรบริเวณที่ดินเนื้อที่ 12 ไร่ ราคา 34 ล้านบาท ที่พระราชทานให้แก่โรงพยาบาลพหลพลพยุหเสนา จนกระทั่งเวลา 10.00 น. ประทับรถยนต์พระที่นั่ง เสด็จพระราชดำเนินกลับกรุงเทพมหานคร โดยตึก 100 ปี สมเด็จพระญาณสังวร สมเด็จพระสังฆราช โรงพยาบาลพหลพลพยุหเสนา ซึ่งกระทรวงสาธารณสุขได้จัดสรรงบประมาณให้โรงพยาบาลพหลพลพยุหเสนาดำเนินการจัดสร้างขึ้น เพื่อรองรับความต้องการบริการของผู้ป่วยนอกและผู้ป่วยในที่มีจำนวนมากขึ้นเรื่อยๆ สำหรับอาคารดังกล่าวสูง 8 ชั้น สามารถรองรับผู้ป่วยได้ 298 เตียง ประกอบด้วยห้องตรวจโรคผู้ป่วยตา หู คอ จมูก ศัลยกรรมสมองและไขสันหลัง หอผู้ป่วยหนักศัลยกรรม หอผู้ป่วยอุบัติเหตุ หอผู้ป่วยศัลยกรรมชาย-หญิง หอผู้ป่วยศัลยกรรมกระดูก หอผู้ป่วยตา หู คอ จมูก.
สมเด็จพระเทพรัตนราชสุดาฯ สยามบรมราชกุมารี เสด็จฯ ตรวจเยี่ยมและติดตามการดำเนินงานของตึก 100 ปี สมเด็จพระญาณสังวร สมเด็จพระสังฆราช สกลมหาสังฆปริณายกโรงพยาบาลพหลพลพยุหเสนา อ.เมือง จังหวัดกาญจนบุรี
พระเทพ,สมเด็จพระเทพรัตนราชสุดาฯ,พระเทพเสด็จกาญจนบุรี,เสด็จพระราชดำเนิน,โรงพยาบาลพหลพลพยุหเสนา,ข่าว,ไทยรัฐออนไลน์,ข่าวในพระราชสำนัก